La Llei 6/1999, de 12 de juliol, d'ordenació, gestió i tributació de l'aigua, va crear el cànon de l'aigua com a impost amb finalitat ecològica i ingrés específic del règim economicofinancer de l'Agència Catalana de l'Aigua.
Actualment, la seva regulació ha estat incorporada en el títol VI del Decret legislatiu 3/2003, de 4 de novembre, pel qual s'aprova el Text refós de la legislació d'aigües de Catalunya.
L'article 66 d'aquesta norma preveu que les entitats subministradores, que actuen com a gestores del cànon de l'aigua, recaptin aquest tribut pel seu posterior ingrés en favor de l'Administració hidràulica catalana.
Les previsions del títol V de la Llei 6/1999, actual títol VI del Text refós de la legislació en matèria d'aigües de Catalunya, van ser objecte de desenvolupament mitjançant el Decret 103/2000, de 6 de març, pel que s'aprova el Reglament dels tributs gestionats per l'Agència Catalana de l'Aigua.
En el títol tercer d'aquesta norma reglamentària, relatiu a les normes de gestió del tribut, es defineix en tot cas el règim jurídic d'aquestes entitats subministradores que col·laboren amb l'Administració, gestionant i recaptant el tribut en els casos en què els usuaris de l'aigua s'abasteixen des de la xarxa domiciliària d'abastament.
En el marc d'aquesta gestió, les entitats subministradores estan obligades a la presentació de models tributaris referents a la facturació, recaptació i posterior ingrés dels imports del cànon de l'aigua.
Amb la finalitat de simplificar les tasques de gestió tributària dutes a terme per les entitats subministradores, el Decret 47/2005, de 24 de març, de modificació del Decret 103/2000, de 6 de març, pel que s'aprova el Reglament dels tributs gestionats per l'Agència Catalana de l'Aigua, va aprovar el model d'autoliquidació trimestral i el model de declaració resum de facturació.
La disposició final primera de l'esmentat Decret 47/2005 habilita el conseller de Medi Ambient i Habitatge per aprovar els models tributaris.
Atesa l'experiència adquirida en l'àmbit de la gestió tributària mitjançant entitats subministradores i la voluntat de simplificar encara més la relació de les entitats subministradores amb l'Agència Catalana de l'Aigua, basada primordialment en la presentació de models de caire tributari i la necessitat d'ajustar i precisar encara més el text d'aquests models, es dicta la present Ordre, que aprova nous models d'autoliquidació trimestral i de declaració resum de facturació.
Per tot això, fent ús de l'habilitació continguda en la disposició final primera del Decret 47/2005, de 22 de març, de modificació del Decret 103/2000, de 6 de març, pel qual s'aprova el Reglament dels tributs gestionats per l'Agència Catalana de l'Aigua, i a proposta de l'Agència Catalana de l'Aigua,
S'aprova el model d'autoliquidació trimestral del cànon de l'aigua a presentar per les entitats subministradores de l'aigua que consta en l'annex 1 d'aquesta Ordre.
S'aprova el model de declaració resum de facturació del cànon de l'aigua a presentar per les entitats subministradores de l'aigua que consta en l'annex 2 d'aquesta Ordre.
Aquests models han de ser emprats per les entitats subministradores en compliment de l'obligació de declarar i ingressar, mitjançant autoliquidació, l'import recaptat en concepte de cànon de l'aigua a les entitats col·laboradores determinades per l'Agència Catalana de l'Aigua, d'acord amb l'article 75.4 del Decret legislatiu 3/2003, de 4 de novembre, pel qual s'aprova el Text refós de la legislació en matèria d'aigües de Catalunya.
Resten sense efecte els models de declaració resum de facturació del cànon de l'aigua i d'autoliquidació trimestral del cànon de l'aigua aprovats pel Decret 47/2005, de 22 de març, de modificació del Decret 103/2000, de 6 de març, pel qual s'aprova el Reglament dels tributs gestionats per l'Agència Catalana de l'Aigua.